Source: http://www.bihon.ro/baschetbalistii-s-au-calificat/news-20090924-11163364
Timestamp: 2018-04-21 13:45:48+00:00

Document:
Baschetbaliştii s-au calificat - BIHON
Baschetbaliştii s-au calificat
24. septembrie 2009 09:18
Mijuskovic a fost din nou coşgeterul orădenilor
CSM Oradea a pierdut meciul din deplasare cu CSM Bucureşti, dar a acces în turul II al Cupei.
Baschetbaliştii orădeni şi-au îndeplinit obiectivul calificării în turul secund al Cupei României. După ce au câştigat partida din prima manşă, la Oradea, cu scorul de 84-64, elevii antrenorului Veres Attila au fost învinşi la Bucureşti, în manşa secundă, cu 91-75. CSM Oradea s-a calificat astfel în faza următoare, cu scorul general de 159-155.
Gazdele au câştigat primele două sferturi la cinci, respectiv patru puncte diferenţă, scorul la pauză fiind 46-37. Diferenţa s-a păstrat şi după cel de-al treilea sfert (încheiat la egalitate), scor 68-59. În sfertul al patrulea, bucureştenii au încercat să forţeze calificarea. În ultimele minute, orădenii au rămas fără Mandic, descalificat pentru cinci faulturi. Gazdele au aruncat la coş din toate poziţiile, la disperare, dorind să recupereze handicapul, dar orădenii au gestionat mai bine finalul de meci, obţinând o calificare meritată.
Accidentări nedorite
Antrenorul Veres Attila s-a declarat mulţumit de calificare, dar afirmă că se aştepta la un joc mai bun al echipei. „Per ansamblu, pot spune că sunt mulţumit de calificare, dar nu şi de joc sau rezultat. Mă aşteptam la o prestaţie mai bună a echipei, chiar dacă gazdele nu au reuşit să ne ameninţe calificarea.
Scorul a fost destul de strâns pe parcursul partidei, bucureştenii reuşind doar spre final să se apropie de cele douăzeci de puncte diferenţă, dar era deja prea târziu. Ceea ce mă îngrijorează cel mai mult este faptul că Mijuskovic şi Mandic s-au accidentat. Deocamdată nu ştim dacă sau cât timp vor fi indisponibili, caz în care ne va fi foarte greu să îi înlocuim. Până la debutul campionatului, mai sunt doar cinci zile”, a afirmat Veres Attila.
Tragerea la sorţi a turului secund al Cupei României va avea loc luni, la sediul FR Baschet. Prima etapă a noului sezon se va disputa miercuri, 30 septembrie, CSM Oradea urmând să joace pe teren propriu cu SCM U Craiova.
Sala Soced din Bucureşti
CSM Bucureşti – CSM Oradea 91-75 (21-16, 25-21, 22-22, 23-16)
CSM Bucureşti: Ştefănescu, Samailovic 16 (2×3), Grecu, Helcioiu 15 (2×3), Santana 23 (3×3), Marojevic 14, Mijajlovic 9, Drăguş, Zamfirescu 4, Habus 10, Vizitiu.
CSM Oradea: Martinovic 21, Szijártó Lajos 3 (1×3), Mijuskovic 27 (5×3), Mandic 9, Kiss, Gnjato 14, Hora, Ştefan 1, Pascu, Vesa, Pop. Antrenor: Veres Attila
Arbitri: Mircea Şerban – Alin Mircea Faur, Valentin Negrea
Taguri: Attila, bucuresti, csm, Cupei, din, Gazdele, mai, oradea, scorul, Veres

References: CSM 
 CSM 
 CSM 
 CSM 

CSM 
 CSM 

CSM 

CSM